एक दिन अर्जुन ने धर्मराज युधिष्ठिर से कहा कि- ‘यदि आप आज्ञा दें तो मैं दिग्विजय के लिए जाउँ और पृथ्वी के सभी राजाओं से आपके लिए कर वसूल करूँ।’ युधिष्ठिर ने अर्जुन को उत्साहित करते हुए कहा- ‘अवश्य, तुम्हारी विजय निश्चित है।’ युधिष्ठिर की आज्ञा प्राप्त करके चारों भाइयों ने दिग्विजय-यात्रा की। अर्जुन ने उत्तर दिशा की विजय का भार लिया। भीमसेन बहुत बड़ी सेना लेकर पूर्व दिशा पर विजय के लिए चल पड़े। सहदेव ने भी बड़ी सेना के साथ दक्षिण दिशा की विजय के लिए प्रस्थान किया तथा नकुल ने उसी समय सेना लेकर पश्चिम दिशा की विजय यात्रा की। ये सभी चारों भाई सुन्दर-सुन्दर वस्तुओं की भेंट लेकर समस्त राजाओं को अपने अधीन कर इन्द्रप्रस्थ लौट आये।